अल्फॉन्सो गार्सिया रॉब्लेस - विकिपीडिया\nअल्फॉन्सो गार्सिया रॉब्लेस\nअल्फॉन्सो गार्सिया रॉब्लेस (जल्म - 20 मार्च 1911, झामोरा, मेक्सिको) मेक्सिकन मुत्सदी. निशस्त्रीकरणाचो पुरस्कर्तो आनी जागतिक शांततायेच्या नोबॅल पुरस्काराचो पयलो मेक्सिकन मानकरी (1982).\nताच्या बापायचें नांव कीरीनो आनी आवयचें नांव तेरेसा रॉब्लेस. मेक्सिकोंतल्या राश्ट्रीय स्वायत्त विद्यापिठांतल्यान शिक्षण घेवन ताणें पदवी मेळयली आनी उच्च शिक्षणाखातीर तो पॅरिस विद्यापिठांत गेलो. कांय वर्सां ताणें द हेग हांगाच्या आंतरराश्ट्रीय विधी अकादमींत शिक्षण घेतलें आनी उपरांत ताणें मेक्सिकोच्या विदेश खात्यांत नोकरी धरली. तेन्नाच ताणें सॅन फ्रॅन्सिस्कोचे परिशदेंत वांटो घेतलो. हे परिशदेंतूच संयुक्त राश्टआ संघटनेच्या सचिवालयांत नियुक्ती जाली. तेन्नाच कॉनॉ मारिआ द शिझसलो हिचेकडेन ताचें लग्न जावन ताका दोन चले जाले.\n1939-41 ह्या काळांत ताणें स्वीडनांत आंतरराश्ट्रीय विभागांत काम केलें, थंयच ताका राजकीय घडामोडींचे समितीचें महासंचालकपद मेळ्ळें (1941-46). उपरांत (1946-57) ह्या काळांत ताका संयुक्त राश्ट्र संघटनेच्या मुखेल सचिवालयांत महासंचालकपद दिलें. 1962-64 त तो ब्राझीलाक मॅक्सिकन राजदूत म्हणून गेलो. 1964 वर्सा लॅटीन अमेरिका अण्वस्त्र चांचणेपसून मुक्त उरची म्हणून नियुक्त केल्ल्या आयोगाचे अध्यक्षपदा करार जालो (1967). तेच भाशेन सहाय्यक विदेश सचिव (1964-71), संयुक्त राश्ट्रां हे संघटनेंत स्थायी प्रतिनिधी परराश्ट्र मंत्री ह्या उंचेल्या पदांचेर ताची नेमणूक जाली. निशस्त्रीकरणाच्या धोरणाक तेंको दिवपाखातीर जिनीव्हा आनी संवसारीक शांततायेखातीर ताणें निशस्त्रीकरणाचो खर पुरस्कार केलो (1977-78). इलातेलोल्को ह्या शांतताय तहाखातीर तशेंच निशस्त्रीकरणाच्या यत्नाखातीर ताका शांततायेखातीरचो मिर्दाल हिचेवांगडा 1982 चो नोबॅल पुरस्कार फावो जालो.\nरॉब्लेसान जागतिक शांततायेचो पुरस्कार करपाखातीर खूब लिखाण केलें. तातूंतले कांय उल्लेख करपासारके आसात ते अशे- पॅन अमेरिकॅनिझम अँड द गुडनेबर पॉलिसी (1940), द सॉरबॉन यस्टरडे अँड टुडे (1943), पोस्ट वर्ल्ड वॉर फ्रॉम द अटलांटिक चार्टर टू द सॅन फ्रॅन्सिस्को कॉन्फरन्स (3 खंड, प्रोहिबिशन ऑफ न्यूक्लिअर आर्मस इन लॅटीन अमेरिका (1975), सिक्स यिअर्स ऑफ मेक्सिकन फॉरिन पॉलिसी (1976), 338 डेज ऑफ इलातेलोल्को (1977).\nविकिसोर्सांत ह्या लेखा संबंधित मूळाचो मज़कूर आसा - रॉब्लेस, अल्फॉन्सा गार्सिया\n"https://gom.wikipedia.org/w/index.php?title=अल्फॉन्सो_गार्सिया_रॉब्लेस&oldid=200604" चे कडल्यान परतून मेळयलें\nहें पान शेवटीं 10 मार्च 2021 दिसा, 16:01 वोरांचोर बदलेलें.
